KIRJALLINEN KYSYMYS P-2200/02 esittäjä(t): Richard Howitt (PSE) komissiolle. Matkapuhelinyhtiö T-Mobile ja yrityssiirtoja koskevien säännösten porsaanreikä.



Virallinen lehti nro 301 E , 05/12/2002 s. 0265 - 0266



KIRJALLINEN KYSYMYS P-2200/02 esittäjä(t): Richard Howitt (PSE) komissiolle (12. heinäkuuta 2002) Aihe: Matkapuhelinyhtiö T-Mobile ja yrityssiirtoja koskevien säännösten porsaanreikä Saksalaisyhtiö Deutsche Telekomin ostama brittiläinen matkapuhelinyhtiö T-Mobile (entiseltä nimeltään One to One) on toteuttanut Borehamwoodissa sijaitsevassa Ison-Britannian pääkonttorissaan henkilöstön sisäisen siirron. Sen välittömänä seurauksena henkilöstön eläkejärjestelyt ovat muuttuneet ja heidän eläketulonsa saattavat tulevaisuudessa olla jopa 40 prosenttia pienemmät. T-Mobilen näkemyksen mukaan tapauksessa ei voida soveltaa yrityssiirtoja koskevia säännöksiä, koska siirto on sisäinen eikä suuntaudu muualle. Onko tällainen siirto työntekijöiden eläkejärjestelyjen aseman suhteen Euroopan lainsäädännön mukainen? Onko kyseessä porsaanreikä yrityssiirtoja koskevissa säännöksissä? Anna Diamantopouloun komission puolesta antama vastaus (19. elokuuta 2002) Työntekijöiden oikeuksien turvaamista yrityksen tai liikkeen taikka yritys- tai liiketoiminnan osan luovutuksen yhteydessä koskevan jäsenvaltioiden lainsäädännön lähentämisestä 12. maaliskuuta 2001 annetutua neuvoston direktiiviä 2001/23/EY(1) sovelletaan sen 1 artiklan 1 kohdan a alakohdan mukaisesti yrityksen tai liikkeen taikka yritys- tai liiketoiminnan osan luovuttamiseen toiselle työnantajalle sopimukseen perustuvan luovutuksen taikka sulautumisen kautta. Yhteisöjen tuomioistuin katsoi asiassa C- 234/98(2) antamassaan tuomiossa, että kyseistä direktiiviä voidaan soveltaa samaan ryhmittymään kuuluvien yritysten välisessä luovutuksessa. Direktiiviä sovelletaan silloin, kun kyseessä on oman identiteettinsä säilyttävän taloudellisen yksikön luovuttaminen; tällä tarkoitetaan pää- ja sivutoimisen taloudellisen toiminnan harjoittamiseksi järjestettyä resurssikokonaisuutta. Komissio ei voi arvioida, voidaanko direktiiviä soveltaa kyseisessä tapauksessa. Direktiivin 3 artiklan 4 kohdan a alakohdassa säädetään, että jolleivät jäsenvaltiot toisin säädä, työntekijöiden oikeuksien turvaaminen, siten kuin se on määriteltynä 1 ja 3 kohdassa, ei koske työntekijöiden oikeuksia jäsenvaltion lakisääteiseen sosiaaliturvajärjestelmään kuulumattomiin, yhtiön tai saman toimialan yhtiöiden yhteisen lisäeläkejärjestelmän mukaisiin vanhuus-, työkyvyttömyys- tai perhe-etuuksiin(3). Komission saamien tietojen mukaan direktiivi on saatettu asianmukaisesti osaksi Yhdistyneen kuningaskunnan lainsäädäntöä. Näin ollen on kansallisten tuomioistuinten asia ratkaista ongelmat, jotka saattavat liittyä siihen, että kansalliset viranomaiset eivät sovella lainsäädäntöä asiaankuuluvalla tavalla. (1) EYVL L 82, 22.3.2001. (2) Asia C-234/98, G. C. Allen and Others v. Amalgamated Construction Co. Ltd (Kok. 1999, s. I-8643). (3) Direktiivin 3 artiklan 1 kohdan mukaan ne luovuttajan oikeudet ja velvoitteet, jotka johtuvat luovutuksen tapahtuessa voimassa olleesta työsopimuksesta tai työsuhteesta, siirtyvät tällaisen luovutuksen seurauksena luovutuksensaajalle. Saman artiklan 3 kohdassa säädetään, että luovutuksen jälkeen luovutuksensaajan on noudatettava työehtosopimuksen määräyksiä ja ehtoja sellaisina kuin luovuttaja niitä noudattaa.